## Rješenje Ustavnog suda Republike Hrvatske broj: U-IIIB-1112/2003 od 12. ožujka 2004.

### NN 43/2004 (5.4.2004.), Rješenje Ustavnog suda Republike Hrvatske broj: U-IIIB-1112/2003 od 12. ožujka 2004.

# USTAVNI SUD REPUBLIKE HRVATSKE

1033

Ustavni
sud Republike Hrvatske, u Vijeću za rješavanje postupovnih pretpostavki za
odlučivanje o ustavnim tužbama, u sastavu sudac Milan Vuković, predsjednik
Vijeća, te suci Ivan Matija i Nevenka Šernhorst, članovi Vijeća, u postupku
pokrenutom ustavnom tužbom H. I. s., kojeg zastupa S. P., odvjetnik iz Z., na
sjednici održanoj 12. ožujka 2004. godine, jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1.
Ustavna tužba podnesena je protiv Odluke o uvođenju radne obveze zdravstvenim
djelatnicima visoke stručne spreme, klasa: 113-06/02-01/04, urbroj:
5030104-03-3 od 13. veljače 2003. godine (»Narodne novine«, broj 23/03). Tužba
je podnesena temeljem odredbe članka 63. stavka 1. Ustavnog zakona o Ustavnom
sudu Republike Hrvatske (»Narodne novine«, broj 49/02 - pročišćeni tekst, u
daljnjem tekstu: Ustavni zakon).

Odredbom
članka 63. stavka 1. Ustavnog zakona, propisano je da će Ustavni sud pokrenuti
postupak po ustavnoj tužbi i prije no što je iscrpljen pravni put, u slučaju
kad o pravima i obvezama stranke nije u razumnom roku odlučio sud ili u slučaju
kad se osporenim pojedinačnim aktom grubo vrijeđaju ustavna prava, a potpuno je
razvidno da bi nepokretanjem ustavnosudskog postupka za podnositelja ustavne
tužbe mogle nastati teške i nepopravljive posljedice.

*Ustavni
sud nije nadležan za odlučivanje.*

2.
Odredba članka 62. stavka 1. Ustavnog zakona o Ustavnom sudu Republike Hrvatske
(»Narodne novine«, broj 49/02 – pročišćeni tekst, u nastavku: Ustavni zakon)
propisuje:

»Svatko
može podnijeti Ustavnom sudu ustavnu tužbu ako smatra da mu je pojedinačnim
aktom tijela državne vlasti... kojim je odlučeno o njegovim pravima i obvezama
ili o sumnji ili optužbi zbog kažnjivog djela, povrijeđeno ljudsko pravo ili
temeljna sloboda zajamčena Ustavom... (u daljnjem tekstu: ustavno pravo)«.

Sukladno tome, samo ona odluka kojom je nadležni sud
meritorno odlučio o biti stvari, odnosno o pravu ili obvezi ili o sumnji ili
optužbi zbog kažnjivog djela podnositelja, jest pojedinačni akt u smislu članka
62. stavka 1. Ustavnog zakona u povodu kojega je Ustavni sud Republike
Hrvatske, u postupku pokrenutom ustavnom tužbom, nadležan štititi ljudska prava
i temeljne slobode podnositelja, zajamčene Ustavom Republike Hrvatske.

3. Tijekom ustavnosudskog postupka ocijenjeno je da
osporena Odluka o uvođenju radne obveze zdravstvenim djelatnicima visoke
stručne spreme, ne predstavlja pojedinačni akt u smislu članka 62. stavka 1.
Ustavnog zakona protiv kojeg bi Ustavni sud bio nadležan pružiti ustavnosudsku
zaštitu. Budući da su podnositelji u svezi s osporenom Odlukom podnijeli i prijedlog
za pokretanje postupka za ocjenu suglasnosti s Ustavom i zakonom o tom
prijedlogu Ustavni sud je odlučio rješenjem, broj: U-II-865/2003 od 25. veljače
2004. godine.

4. Slijedom izloženog, na temelju odredbe članka 72.,
u svezi s člankom 62. Ustavnog zakona, riješeno je kao pod točkom I. izreke,
dok se rješenje pod točkom II. izreke temelji na odredbi članka 29. Ustavnog
zakona.

Broj:
U-IIIB-1112/2003

Zagreb, 12. ožujka 2004.

USTAVNI SUD REPUBLIKE HRVATSKE

Predsjednik
Vijeća
**Milan Vuković,** v. r.

if !supportEmptyParas endif

Rješenje, NN 43/2004-1033